
Tres filles i una mare, quatre dimonis per a un pare

El refranyer popular és ple de sentències ancestrals que, per molt populars que siguin, avui no passarien el filtre de la discriminació i la desigualtat. Aquesta n'és una. La que pregona com si res que tres filles i una mare no són cap altra cosa sinó quatre dimonis per a un pare. 


No sé si el jove dramaturg, director i actor francès Baptiste Amann (Avinyó, Provença, França, 1986) té coneixement d'aquest refrany popular català que ha fet fortuna també en francès quan diu: “Trois filles et leur mère sont quatre diablesses pour le père”. Si no el coneix, és evident que el desenllaç de la seva tragicomèdia «La truita» s'hi apunta clarament. I no dic res més perquè cal que els espectadors arribin al desenllaç pel seu compte i sense coneixement de causa.


Al cap d'un parell d'hores —que llisquen amb un ritme sempre enjogassat i ple de sorpreses—, la trama fa un tomb inesperat passant de la comèdia franco-catalana a la tragèdia universal. I tot l'auditori, que s'ha esplaiat durant més de la meitat de l'obra amb una bona dosi de rialles i somriures, manté ara l'alè suspès pels esdeveniments, els estirabots i els impromperis que tots els personatges de «La truita» es llancen com si fossin sagetes de tir amb arc —i ja sabran també els espectadors perquè parlo d'arc i de sagetes—, sagetes enverinades que alteren la vida d'aquesta família d'origen mitjà i benestant —pare i mare a la seixantena llarga amb un canvi d'urbà a rural ecològic— amb tres filles que ja campen pel seu compte, amb èxits professionals les tres, amb respectives parelles i, dues d'elles, les més grans, amb criatures de mesos, en contrast amb la més petita, nòmada, fotògrafa premiada, lesbiana, i sense ganes de portar fills al món.


El dramaturg Baptiste Amann, sota una aparent història familiar i costumista, amaga un debat relacionat amb els contrastos generacionals que acaben esclatant amb duresa i sense pèls a la llengua per cadascuna de les tres filles intentant traspassar el mur de protecció de la mare de la família abans que el pare tingui dret a rèplica amb l'autodefensa i el discurs de retrets cap a la generació jove de tots els temps, representada ara per les seves tres filles.


El traductor Carles Batlle i el director Ferran Utzet han adaptat l'obra al microclima català i tot ressona com si fos de casa: referències, cançons, geografia, plataformes digitals amb la 3Cat inclosa...


La metàfora de la truita, de la truita de riu en aquest cas, amb el seu mètode de criança silvestre riu amunt per covar els ous quan les aigües són fredes, metàfora que ve de l'original francès, fa que el pare de l'obra mantingui el mèrit de la seva afecció de pescador. I un se l'imagina amb vestit impermeable fins a mig cos en un dels rius del Pirineu on les truites tenen el seu millor hàbitat. Però la truita fumada que arriba a la taula de la família ha estat comprada per una de les tres filles en una peixateria urbana, segurament, com li retreu la mare, no provinent de la frescor del riu sinó criada en alguna de les piscifactories que proliferen per arreu.


«La truita», una proposta que arrenca de l'interès de l'actriu Emma Vilarasau per l'obra francesa de Baptiste Amann, promet una llarga temporada ja confirmada a hores d'ara fins enllà del 2027 entre l'estiu i la tardor del Poliorama i les gires posteriors. I ho promet primer per la trama, enganyosament amable i familiar, també per les referències locals que l'aproximen encara més a l'auditori, i per la companyia al complet que és un deu de cors —vuit intèrprets a l'escenari i dues criatures en off als seus bressols— des del tàndem patriarcal, que interpreten amb el seu veterà mestratge l'actor Jordi Boixaderas i l'actriu Emma Vilarasau, a les intervencions que, en una arquitectura teatral de Baptiste Amann molt suggerent, tenen cadascuna de les altres parelles: la que formen l'actriu Sara Espígul i l'actor Arnau Puig; la que formen l'actriu Miranda Gas i l'actor Marc Bosch —per cert, primera vegada que es troben mare i fill junts, Bosch-Vilarasau, en un escenari— i la parella que formen les actrius Júlia Bonjoch i Tai Fati, motxilles a l'espatlla i vambes de muntanya als peus.


El dramaturg Baptiste Amann fa que s'insereixin dos temps reals en una mateixa escena, alternant les parelles, i que, en la versió que ha dirigit Ferran Utzet, el suport del videomapatge de Francesc Isern, faciliti encara més aquesta duplicitat escènica, amb un miratge gairebé cinematogràfic. 


Tot transcorre, de fet, a la masia rural on s'han retirat el pare i la mare, per optar per una nova vida, i que el dinar sigui per celebrar el 65è aniversari del pare que diu que ha de comunicar un fet molt important a les seves filles i les seves parelles. No hi ha, doncs, un trasbals escenogràfic d'attrezzo, però sí que hi ha un excel·lent disseny d'il·luminació de Guillem Gelabert que matisa cadascuna de les situacions amb unes tonalitats poètiques i que embolcalla els plans congelats que hi ha per a la majoria dels personatges quan cadascun d'ells entra en un pla narratiu personal, una altra estratègia dramatúrgica de Baptiste Amann que no deixa cap dels personatges sense el seu moment de relleu i que perfila els fantasmes que arrosseguen cadascun d'ells.


És així com l'actriu Emma Vilarasau s'encimbella damunt de la taula en una mena d'Scarlett O'Hara contemporània, però sense flames, en tot cas, sota la pluja fina que cau del sostre com un solatge del temps passat però sense arribar a inundar el present. És així també com Sara Espígul esclata quan la ratafia ha fet els seus efectes. És així com l'actriu Miranda Gas es destapa quan, en off, al mòbil, hi ha la parella abandonada abans que s'enrolés amb l'actual acompanyant, que li implora parlar amb la criatura pel remot control del bressol. És així com l'actriu Júlia Bonjoch rebota contra el pare quan més el necessita. I al costat d'elles tres, l'actor Arnau Puig en un conte curt monologat que Baptiste Amann inclou dins de la trama i que aquí excel·leix en la interpretació del personatge. I també l'actor Marc Bosch, especialitzat en utopies i iniciatives idealistes, que acaba desencadenant la confessió de la mare de la família. I encara l'actriu Tai Fati, la parella de la tercera filla, farmacèutica d'ofici i psicòloga de vocació, que fa que la seva parella acabi arribant al dinar d'aniversari del pare quan en realitat no hi volia ser.


L'obra «La truita» té un The End estètic, simbòlic, en una imatge de vestuari fosc elegant que ha dissenyat Albert Pascual, amb un passeig floral blanc farcit de crisantems, lliris, clavells i gladiols, i tot, amb el mutis que fa el pare de la família per la platea després del seu discurs i que posa el dit a la nafra generacional, en una escena final a punt de trepitjar la maroma tan perillosa de l'abús sentimental i d'altra banda tan eficaç per a l'auditori que espera el fosc final per rebentar a aplaudir a peu dret i que rebla una tragicomèdia que ha tingut fins i tot els seus moments més esbojarrats de karaoke des de parodiar els himnes de Joaquín Sabina als generacionals de Sau amb el «Boig per tu», corejada per l'auditori, i que, defugint els actes convencionals del teatre, ha transcorregut amb el desenvolupament de tres actes de títol gastronòmic: L'Aperitiu, El Primer Plat i Les Postres. Sempre, esclar, amb la truita de riu, ni que sigui una mica cremada, com a plat únic.

Andreu Sotorra, Clip de Teatre, 1 juliol 2026
Acompanyada amb ruca


Una truita fresca al plat fa el seu goig, amb les escates daurades i sense necessitat de retirar cap ni espines. L’acompanyament és el que defineix el restaurant: Poden ser xips congelades passades per la fregidora o, per exemple, una amanida de ruca amb pinyons i rajat amb vinagre de Mòdena. La proposta teatral, que es pot veure al Poliorama durant el Festival Grec, dirigida per Ferran Utzet (El fill, Sopa de pollastre amb ordi) opta per servir el peix blanc de forma natural, però afegint-hi uns condiments que, per a alguns, aporten color i volum i, per a d’altres, l’empastifen.

La truita, de Baptiste Amann (amb traducció de Carles Batlle) retrata aquelles trobades familiars periòdiques, que fan mandra i il·lusió a parts iguals. Hi ha el deure moral d’assistir-hi i de tenir paciència per escoltar les anècdotes i opinions dels cunyats, de callar les enveges i d’ignorar la por del pas del temps dels germans.

És una enèsima reunió d’una família aparentment feliç de classe mitjana on la matriarca convoca per repartir el seu fricandó. És el plat preferit per tothom. L’any en què dues germanes porten un nadó de mesos cadascú amb el seu radiocontrol particular; la germana petita ha oblidat presentar-s’hi. Ells no ho saben. Però quan una escena amable com aquesta puja a l’escena, és que hi ha un gir dramàtic que no poden preveure. El públic l’espera, expectant. I el deixarà glaçat quan hagi oblidat la clau de la comèdia de bulevard i s’hagi deixat endur pels karaokes, els acudits i les caricatures infantils.

Emma Vilarasau és la mare que prova de dominar la situació, però que se li escapa. Jordi Boixaderas (tots dos actors han interpretat Els fills aquesta temporada) fa d’un pare més aviat dels que s’adapten al que faci falta i, puntualment, té sortides extravagants, de quan era el pare adorat per les tres filles, probablement. Cada rol té un roc a la faixa que li atorga un paper dins d’aquesta auca. Són persones que s’estimen desafinadament, amb poca traça. Cadascú a la seva manera combat la soledat amb desigs i autoenganys. El muntatge viatja de la comèdia informal de caricatures ridícules a angoixants veritats.

La truita serveix com a metàfora de digressions personals que realitza cada intèrpret en una mena de monòlegs a públic, reflexions íntimes. El pare, per exemple, reflexiona que aquests peixos són capaços de menjar-se a ells mateixos. Incorporar un peix, que és incompatible amb el xup-xup del fricandó és un atemptat contra la jerarquia matriarcal que encén la filla (potser sense adonar-se).

La paret del menjador, alta i pintada amb esponja, té dues potes ridículament petites. Sobre aquest fons emergeixen imatges que intensifiquen les reflexions individuals. És un recurs innecessari, però que, segurament, li aporta una intensitat per trencar el quadre costumista.

Utzet és fill artístic de La Perla 29 i juga amb l’entrada dels regidors per fer els canvis d’escena (que podrien fer els mateixos personatges). Es produeix el joc així, de coincidir el rol amb el regidor enmig de la casa: la ficció del dinar i les goteres a causa d’una tempesta i el regidor que asseca la taula per a l’escena final.

El repartiment que es completa amb Sara Espígul i Arnau Puig (un matrimoni pragmàtic i distant) Miranda Gas i Marc Bosc (una parella amb un secret incòmode) i Júlia Bonjoch i Tai Fati (les enamorades, papallones fresques), sap mantenir molt bé el seu paper. I atrapa desprevingut el públic rient sorollosament quan la filla intenta fer callar la confessió del pare perquè no vol que l’interrompi la rèplica. Còmic. Terrible. Eficaç. Catàrtic.

Jordi Bordes, Recomana, 2 juliol 2026

El karaoke de la família caníbal

Potser porteu tota la vida menjant truites, sense haver-vos plantejat mai quina mena de dieta segueix el deliciós peix que us esteu ficant a la boca. Però a partir d’ara, a partir  de la “revelació” que ens fa el pare de família encarnat per Jordi Boixaderas d’aquest excel·lent espectacle, al llarg d’una de les escenes de l’obra  en les quals els personatges es poden lliurar a deixar anar monòlegs estranyament allunyats del to general que presenta la resta del text, segur que mirareu la truita que esteu a punt de cruspir-vos amb uns altres ulls.

I és que, aquí on la veieu, la truita és un peix amb clares tendències caníbals. Tampoc cal fer escarafalls: no és tracta pas de l’únic animal vertebral aquàtic amb aquests trets alimentaris. Però sí, d’un dels que els practica amb més freqüència. Com els passa a la majoria de peixos, la truita es menja tot allò que li cap a la  boca: ja sabem que el peix gran sempre es menja el peix petit. Però en el seu cas, gasta menys manies que altres peixos a l’hora d’empassar-se un altra membre de la seva mateixa espècie.

I tant aquest tret com aquell altra molt més ben conegut de nedar contracorrent fan que la truita, a banda de poder convertir-se un bon plat a taula, es pugui convertir també en una  bona metàfora dels comportaments que es poden detectar en la espècie humana en general i en el microcosmos familiar en particular.

Quelcom que ha tingut molt present el dramaturg francès Baptiste Amann a l’hora de posar-se a escriure aquesta reeixida comèdia altament dramàtica. Una obra que parteix d’una d’aquelles trobades familiars tan habituals a la vida quotidiana que, per això mateix, s’han convertit també en quelcom ben fàcil de trobar-te als escenaris teatrals. Però que Amann dota d’apunts  diferencials que li atorguen una singular personalitat estilística.

Però tornem a seure a taula, per tal d’insistir en allò que, a nivell metafòric, també les famílies acostumen a practicar el canibalisme amb inusitada freqüència. I, curiosament, acostumen alhora a fer-ho tot sovint quan seuen al voltant d’una taula ben parada i es disposen a gaudir d’un àpat familiar. Ho podrem corroborar un cop més a mesura que avança la representació i es va fent cada cop més palès el canibalisme d’un grup que, de fet, se’ns presenta ja ben tensionat abans fins i tot d’iniciar-se l’àpat. Ja per començar, perquè una de les convidades ha decidit discrepar del menú preparat per la mare que inclou un sembla ser que magnífic fricandó (una de les especialitats de la casa) i portar-se ella mateixa l’ingredient principal del segon plat.

I, per si no ho heu endevinat o no heu llegit la introducció (no estic fent doncs cap espòiler, podeu respirar amb tranquil·litat) amb què presenta l’espectacle el web del Teatre Poliorama en el qual s’està representant tot esgotant localitats dia sí i dia també, aquest ingredient que la filla ha decidit incorporar tot fent-li un lleig al fricandó de la mare, no és altra cosa que una fresca i ben formosa truita.

De la mateixa manera que les truites segueixen sovint una dieta caníbal, aquesta noia segueix una extravagantment contradictòria dieta lactopescovegetariana, d’aquelles que poden treure de polleguera qualsevol cuinera tot posant a prova la seva paciència i les seves habilitats gastronòmiques. Tot i que, en aquest cas, s’intueix fàcilment que la substitució de la carn pel peix té més a veure amb les ganes d’emprenyar i marcar distàncies, que amb cap estricta dieta.

¿Quina ha estat l’excusa que han fet servir el pare Boixaderas i la mare Vilarasau, per tal de tornar a reunir-se amb aquestes tres filles cada cop més difícils de veure (tres germanes que a primer cop d’ull en tenen poc de txékhovianes), amb les seves corresponents parelles cas que les tinguin (la més petita del grup, sempre viatjant pel món fent fotografies, és la més volàtil en aquest sentit, i mai saps amb quina nova núvia es presentarà a casa si és que ella mateixa es presenta), i els seus encara ben petitons nets?

Doncs l’excusa és en aquest cas en realitat una doble excusa. D’una banda, aquests pares (ara ja, també avis) s’han llançat a l’aventura de reconvertir-se en enfarinats forners ecològics, ara que han entrat ja en l’edat de la jubilació. Però la veritable raó de la convocatòria té més aviat a veure amb la noticia que els ha de transmetre el pare. Una noticia que —precisament per allò que ja estem acostumats a veure moltes trobades familiars teatrals d’aquesta mena— te la veus venir de lluny gairebé des del primer moment en el qual se l’esmenta. Però que, alhora, Amann sap introduir quan toca fer-ho amb prou habilitat com per a que el trasbals que provoca i que capgira l’obra, tingui efectes teatrals ben notables i força sorprenents.

Però les reunions familiars tenen un altre tret característic en comú que aquí fa també acte de presència. Per molt dramàticament feixugues que es posin les coses, per molta bilis que deixin anar els retrets quan aquest afloren, per molt dures que siguin les revelacions que ens ha preparat aquest mateix espectacle que està dramatúrgicament presentat com un menú que inclou l’entrant, el segon plat i les postres (i ningú exclou que les postres siguin més amargues que l’aperitiu), sempre hi ha lloc pel moment d’alegre esbarjo col·lectiu.

¿Posem en marxa el karaoke casolà? Potser d’aquí no res ens llançarem pel cap els plats i la truita. Però quan ens posem a cantar i ballar plegats, semblem la família més ben avinguda del món. ¿Qui pot resistir-se quan Sergio Dalma ens convida a seguir Bailando, Alaska reafirma que yo soy así i así seguiré i Sau reconeix que està Boig per tu? I aquests tres referents, ja deixen constància de l’adaptació local a la qual ha estat sotmesa el text original, alleugerant també notablement les tres hores llargues de representació que implicava fer-lo sencer.

La molt ben mesurada direcció de Ferran Utzet, sap com introduir aquestes modificacions sense alterar per a res el delicat equilibri que presenta l’original. Un equilibri que, després de la seva arrencada ja un xic singular, fa que l’obra doni nombroses transicions entre l’escenari propi de la comèdia amb caire gairebé naturalista i la irrupció d’allò que té molt d’apartat íntim separat de l’acció grupal i capaç d’introduir-nos en una dimensió ben diferenciada de tot el que l’envolta.

I un equilibri que aconsegueix fer que l’humor agafi dimensions tràgiques amb un alè. I que, de cop, et pugis trobar servit a taula un fragment gairebé oníric, al llarg del qual la petita i simple gotera de la llar familiar pot acabar esdevenint una pluja constant que et cala fins els ossos, mentre l’estupenda Emma Vilarasau deixa anar amb certs aires prepotents l’amarg monòleg que, tot seguit, serà objecte d’una no menys amarga rèplica.

La parella Vilarasau–Boixaderas forma un tàndem d’aquells imbatible. Però aquí, i repenjant-se en un notable repartiment, cadascun dels personatges té la seva oportunitat de fer com cal el ridícul. De mostrar les seves pròpies misèries mentre denuncia les misèries alienes. De deixar a la vista les esquerdes generacionals i els egoismes dels progenitors i de voler potser excusar-s'hi per tal de no reconèixer les esquerdes i els egoismes que els pertanyen per complet. De mostrar com saben quan cal humiliar i manipular les seves respectives parelles tal i com potser ja ho havien fet amb parelles anteriors. En definitiva, de practicar el canibalisme domèstic que, encara que no faci cap gràcia si t’ho mires fredament, et fa riure força quan el contemples des de la butaca.Tot i que Amann i Utzet saben també com glaçar-te la rialla i fins i tot el somriure, quan arriba el moment, mentre la truita es va coent a foc lent.

Per molt dures que siguin les revelacions que ens ha preparat aquest mateix espectacle que està dramatúrgicament presentat com un menú que inclou l’entrant, el primer plat i les postres (i ningú exclou que les postres siguin  més amargues que l’aperitiu), sempre hi ha lloc pel moment d’alegre esbarjo col·lectiu.
Ramon Oliver, Recomana, 2 juliol 2026
Vilarasau brilla a «La truita», una comèdia molt dramàtica


Les relacions familiars són tema recurrent i les obres orquestrades al voltant d'un dinar o sopar, també. Però La truita, la peça del francès Baptiste Amann (Avinyó, 1986) estrenada al Poliorama, no és tan típica. Sorprèn la profunditat que adquireixen alguns moments dramàtics en la peça, que compta amb un equilibrat i sòlid repartiment.

Emma Vilarasau i Jordi Boixaderas encarnen els caps de família, una parella que ha vist ampliar el clan amb dos néts encara nadons estrenant-se com  a avis. Però la vida del matrimoni va més enllà dels seus descendents, o això intenten des que s'han traslladat a un poble per obrir una fleca de pa ecològic.

La truita, la del títol, introdueix un dels temes centrals de l'obra, el canibalisme humà del qual no es deslliura ni tan sols la família. La minimalista escenografia d'Albert Pascual, on es projecten filmacions amb IA, permet projectar la mirada més enllà de les parets del menjador on transcorre l'acció i inclou alguna altra sorpresa. Tensions, amor, retrets, enveges… Una mica de tot hi ha en aquesta llar amb tres filles i els que les acompanyen.

Cadascú és diferent i l'autor així ho destaca a través de monòlegs en els quals els personatges parlen sense embuts. Boixaderas, el resignat marit de Vilarasau a l'obra; Sara Espígul, que dóna vida a la filla més tiquismiquis convertida en lacto-pescovegetariana i el seu sofert marit en la ficció encarnat per Arnau Puig. Tots dos conviuen amb l'estil de vida més relaxat que interpreten Miranda Gas i la seva jove parella (Marc Bosch) o el de la filla petita (Júlia Bonjoch) que es refugia en la seva feina com a reportera gràfica per fugir de la família. Tot i que a la seva última nòvia, Tai Fati, no la podrà enganyar. Precís retrat de la diferència generacional entre les famílies del segle XX i XXI, que s'obliden davant d'una desgràcia.

Tant l'encertada adaptació a la realitat catalana com la direcció de Ferran Utzet mereixen un aplaudiment. No és fàcil combinar la tensió interna, penetrar en l'ànima dels personatges i passar de la comèdia el drama. Durant tres actes anunciats com un menú amb entrant, segon plat i postres, La truita exposa les dinàmiques d'una família on tots tenen el seu moment per explicar el seu punt de vista, allò que realment pensen però no diuen obertament.

La família pot interpretar-se com un microcosmos del complex món actual on cadascú té les seves pròpies conviccions i ganes de marcar territori. La truita ens recorda la naturalesa de l'ésser humà i el seu instint de supervivència. L'escena final fa un tomb que és millor no revelar. El dia de l'estrena més d'un va treure el mocador. El muntatge va ser molt aplaudit al Poliorama, coincidint amb la posada en marxa d'altres destacades coproduccions del Festival Grec com Factory, una warholiana de Somni d'una nit d'estiu, de Shakespeare, amb posada en escena d'Àlex Rigola i El retrat de Dorian Gray, adaptació de la novel·la d'Oscar Wilde, tan polèmica en la seva època, en una versió musical protagonitzada per Àngels Gonyalons que interpreta tots els personatges de l'obra.
Marta Cervera, El Periódico, 11 juliol 2026
Truita de bolet estiuenc


La truita, de Baptiste Amann, que s’ha estrenat al Poliorama en el marc del Grec 26 en una traducció Carles Batlle, té un problema de base i és difícil esquivar-lo: el text és fluix. Molt fluix. L’obra vol ser una comèdia elegant i alta sobre el xoc generacional, les relacions familiars, les conviccions i les contradiccions d’una certa idea de progrés, però en general no passa d’una successió de situacions tòpiques i realment poc originals.


Una parella que s’acosta a l’edat de jubilació s’ha mudat a un petit poble per obrir-hi una fleca ecològica i reuneix les tres filles i les seves parelles per celebrar l’aniversari del pare. La filla mitjana arriba amb una truita de riu perquè, lactopescovegetariana com és, no pensa menjar el fins ara imprescindible fricandó de la mare. A partir d’aquí, el dinar familiar es converteix en un camp de batalla sobre què vol dir tenir conviccions i fins a quin punt és legítim defensar-les quan poden fer mal als altres. Una escalada que arriba a un plot twist final amb vocació sorpresiva però que, com tota la resta, és previsible i no assoleix massa el seu objectiu.


Hi ha algun moment salvable, especialment una escena entre la mare (Emma Vilarasau) i el gendre (Marc Bosch Vilarasau, fill en la vida real i el millor dels secundaris sense cap mena de dubtes) que apunta un  nivell que la resta del conjunt no sempre troba. Però l’obra és prima, previsible i en alguns trams fins i tot tediosa.


Amann estructura la peça com un àpat —aperitiu, segon plat i postres— i intenta elevar el to esquitxant-lo amb monòlegs de més volada poètica, sobretot a mesura que el dinar avança i el pare ha de fer el seu anunci. La sensació, però, no és que la peça guanyi profunditat, sinó que intenta vestir amb solemnitat un material que no la sosté. El tram final és una escalada emocional i simbòlica, que arriba, però, quan l’interès ja s’ha desinflat definitivament.


El principal atractiu del muntatge, això sí, és veure en escena Emma Vilarasau i Jordi Boixaderas. I aquí sí que hi ha ofici. Tots dos donen entitat als seus personatges i aconsegueixen que, fins i tot amb una peça poc agraïda, hi hagi moments de presència, veritat i autoritat escènica. Són dos intèrprets enormes i això es nota. La resta del repartiment es mou en un terreny més correcte que brillant.


Ferran Utzet intenta donar gruix al conjunt amb unes projeccions innecessàries i en general, una posada en escena que vol suggerir més profunditat de la que realment hi ha, amén d’algunes decisions domèstiques una mica extravagants com la disposició dels personatges a l’hora de seure a taula o el karaoke intermedi. L’escenografia d’Albert Pascual, concebuda en bona mesura com una superfície de projecció, queda curta i tampoc no ajuda a donar cos a una obra que dramatúrgicament ja arriba molt justa.


La truita omple teatres perquè té dos monstres al cartell i una aparença de comèdia d’estiu amb pretensions. Però, més enllà d’això, hi ha poca substància. Un bolet d’estiu més que no pas un plat de temporada.

Carles Sabater, Recomana, 20 juliol 2026

Benvingut el caos familiar


Si hi ha algun gènere teatral que tots els catalans dominem, ens dediquem o no professionalment a la interpretació, és el dels dinars familiars. Cadascú es coneix les seves coses, però qui més qui menys domina la litúrgia implícita de l’ocasió, treu les seves millors armes per sobreviure l’àpat i fa les filigranes necessàries per abordar o evitar temes concrets. Com que tot plegat ens resulta familiar —mai més ben dit—, pujar-ho a l’escenari funciona de meravella.


I més si és amb un repartiment encapçalat per Emma Vilarasau i Jordi Boixaderas, els pares d’una família convencional que han fet un canvi de vida i han marxat de la ciutat a perseguir la fantasia eco amb la que tot urbanita ha fet volar coloms algun cop. Els acompanyen, amb gairebé el mateix grau de protagonisme, Sara Espígul, Miranda Gas i Júlia Bonjoch, que són les seves tres filles i Arnau Puig, Marc Bosch i Tai Fati, que fan de les parelles de les filles. I aquest elenc, precisament, és un dels principals encerts del muntatge. No només perquè tots ells són professionals excel·lents i sòlids, sinó perquè és tan coral que no se sap dir qui és el protagonista de la història.


El punt de partida és una fórmula pràcticament infal·lible: un dinar familiar per celebrar l’aniversari del pare i tastar un fricandó de la mare, però que la filla mitjana (Sara Espígul) en fa trontollar l’harmonia quan es planta amb una truita de riu perquè ara no menja carn. A mesura que la trama avança en un únic espai —el menjador de casa els pares—, anem coneixent i descobrint els motius pels quals tots i cadascun dels personatges actuen com ho fan. L’espectador només surt del menjador quan la paret de l’habitació admet projeccions, però qui hi entra de tant en tant són els regidors, encarregats dels canvis d’escena.

Parlar de família ha estat una tasca complicada generalment i sempre serà inevitable posar focus en la qüestió generacional. Cadascuna té els seus propis conflictes i les seves pròpies solucions i donar veu a totes elles per poder entendre-les totes sense caure en clixés és sens dubte un dels encerts del text i del muntatge. Benvingut el caos familiar, voldrà dir que estem prou vius per mantenir-lo.

Paula Carreras, Time Out Barcelona, 24 juliol 2026

